Mattia De Sciglio Mattia De Sciglio (Savona, 20 ta' Ottubru 1992) huwa futboler professjonali Taljan li jilgħab bħala difensur ma' Juventus u mat-tim nazzjonali Taljan. Mattia De Sciglio beda jilgħab il-futbol mat-tim tal-parroċċa ta' "Santa Chiara e San Francesco", qabel ma' fl-2001 issieħeb mat-tim lokali ta' Cimiano. Is-sena ta' wara, ta' għaxar snin, ingħaqad mas-settur taż-żgħażagħ ta' Milan fejn qatta' disa' staġuni magħhom. Fil-bidu tal-istaġun 2011–12, De Sciglio ġie għall-ewwel darba inkluż fl-iskwadra tal-kbar mill-kowċ Massimiliano Allegri. Huwa għamel id-debutt professjonali tiegħu fit-28 Settembru 2011, bħala sostitut fil-logħba kontra Viktoria Plzeň, valida għall-fażi tal-gruppi tal-UEFA Champions League li l-Milan rebħu 2–0. L-ewwel darba tiegħu mal-ewwel ħdax kienet fid-dro ta' 2–2 kontra l-istess tim fis-6 ta' Diċembru. Erba' xhur wara, eżattament fl-10 ta' April, De Sciglio lagħab l-ewwel logħba tiegħu fil-kampjonat fir-rebħa ta' 1–0 barra min darhom kontra Chievo. Għall-istaġun 2012–13 De Sciglio ingħata n-numbru tal-flokk bin-numbru 2, li hu stess stqarr li kien "importanti ħafna" hekk kif dan l-istess flokk intlibes "minn plejers kbar bħal Mauro Tassotti u Cafu". Matul l-ewwel nofs tal-istaġun, De Sciglio sar regolari grazzi għas-serje ta' prestazzjonijiet konvinċenti. Wara diversi dehriet mat-timijiet nazzjonali ta' taħt id-19, l-20 u l-21 sena, il-kowċ tat-tim nazzjonali tal-kbar, Cesare Prandelli, sejjaħ lil De Sciglio fost l-iskwadra għal-logħba ta' ħbiberija kontra l-Ingilterra li kellha tintlagħab fil-15 ta' Awwissu 2012. Madanakollu, f'din il-partita ma ġiex użat. De Sciglio għamel id-debutt internazzjonali fil-21 ta' Marzu 2013 kontra l-Brażil f'logħba ta' ħbiberija. Mattia De Sciglio huwa difensur lemini iżda kapaċi jilgħab ukoll fuq ix-xellug u fiċ-ċentru. Alberigo Evani, eks-plejer ta' Milan, li kkowċjaħ matul l-istaġun 2007-08, iddeskriva lil De Sciglio bħala "[plejer] veloċi, b'teknika tajba" u "futboler versatili". "Aġġornata sal-24 ta' Frar 2013." Milan